**870421402140**

**87021204687**

**ТУРАЕВА Айгерим Мухаммадовна,**

**Мұнайлы ауданы Шоғы Мұңалұлы атындағы**

**№5 жалпы білім беретін мектебінің**

**қазақ тілі мен әдебиеті пәні мұғалімі.**

**Маңғыстау облысы, Мұнайлы ауданы**

**ТІЛ БІЛІМІНДЕГІ АЛТЫН СӨЗІНІҢ ЛЕКСИКАЛЫҚ ҚОЛДАНЫСЫ**

Зерттегелі отырған алтын сөзіміз түркі тілінен келіп шыққан. Зерттеуге түрткі болған ерекшелілігі алтын құнды, ең бағалы дүние болғандықтан, барлық құндылық алтынға баланады. Сан алуан сөздер тудырып: сөздік қордағы байырғы сөздерде де, жаңадан пайда болған сөздерде де, бірнеше салаларда да, кәсіп, шаруашылықта да кездеседі. Сонымен қатар табиғат көрінісін, гүлденген дәуірді, салт-дәстүрімізде, көңіл-күйге байланысты болсын барлығында дерлік ең жақсысы алтынға баланатындығы айқын көрініс табады. Осы аталғандардың барлығынан іздене отырып алтын сөзінің мағыналарын, мәндестік ерекшеліктерін, әдеби қасиеттерін, мақал-мәтелдердің құрамына енуін, ерікті және тұрақты тіркестер құрамына ену мүмкіншіліктерін тереңінен талдай отыра зерттедік.

 Алтын (Аu-аурум) – түркі тіліндегі сөз. Алты деген мағынадан келіп шыққан. Алтын орданың ақшасы бір алтыны алты ақшаға тең болған деседі, содан алтын деген сөз келіп шыққан екен. Алтын – ақшаның бірлігін білдіреді. Географиялық тарихқа қарағанда Алтай таулары дегеннің өзі алтын деген сөзден алынған екен.

 Ал кейбір деректер бойынша алтын сөзі «таңертеңгі таң шапағы» деген мағынаны білдіреді. Ертедегі қазақтар алтынды күнге теңеген. «Күн – көк жүзінің патшасы болса, алтын – жердегі тіршілік иесінің патшасы» деп ұқты. Ол негізгі тауар айналым құралы болды. Барлық зат, бұйым, мол байлықтың өлшемі алтын болды. Ең жоғарғы жетістік, ерліктерді алтынға балады және сонымен марапаттаған. Алтын үшін қиян-кескі ұрыстар, қан төгістер болған екен.

Алтын сөзі жеке атау күйінде тұрып-ақ бірнеше мағынаға ие болатынын бұл сөзде қанша мағына бар екендігін және қай ретте қалай қолданғанын мына кестеден қарап көрелік:

|  |  |
| --- | --- |
| **Тура мағына** | **Ауыспалы мағына** |
| ***Тура мағына:*** *сөздің белгілі бір ұғымды білдіретін бастапқы мағынасы, яғни әрбір заттың, ұғымның өзіне тән мағынасы*. | ***Ауыспалы мағына:*** *сөздің мағынасы ауысып, өзге мағынада қолданылуы. Ауыспалы мағына көбіне екінші сөзбен тіркескенде пайда болады. Ал көркем әдебиет тілінде метафоралық терминге ие.****Метафора*** *– (грек. ауыстыру) – құбылтудың (троптың)бір түрі. Суреттеп отырған затты не құбылысты айқындау үшін ұқсас басқа затқа не құбылысты баулу.* |
| **Алтын**-жұмсақ сары түсті созылғыш, созылғыш, жайылғыш, ауыр, жұмсақ металл(Б.Бірімжанов, Жалпы химия). |  |
|  Не істемекпін **алтын**, гауһар, жақұтты, Оларды іздеп өткізбеспін уақытты. Мен бақытсыз бола қойман сірә да, Туған елім болса екен бақытты. (М.Мақатаев,Өмір-өзен) Мұқағали өлеңіндегі алтын - металдан жасалған зергерлік бұйымдардың жалпы атауына байланысты айтылған. | ***Қымбатты, сүйікті, құрметті, бағалы деген мағынада.*** Біздей сусағанға қай ғылым болса да, соңына түссе, **алтын** асыл қазынадай (М.Әуезов, Абай жолы) – яғни мұнда білімді, оқыған адамның ізденген әрбір әрекеті, әрбір дүниесі алтындай бағалы болмақ екендігі айтылады. Ондайда адам сабырлы, салқын келер, Айтқан сөзі салмақты, **алтын** келер. (Тоқмағамбетов, шығ.)  Елдің «Игі жақсыларының» ішінде қандай **алтын** жатқанына кісінің миы жете ме? (Ж.Аймауытов, Шығ.) – бірінші сөйлемде білімді, ойлы, сабырлы адамның сөзі алтындай мағыналы, мазмұнды, көңілге қонымды, ой тастарлық, көркем болады делінсе, ал екінші сөйлемде ел ішіндегі жақсы адамдардың да жақсысы, құрметтісі, бағалысы бар екендігі алтынға баланып тұрғандығы айқындалады. |
|  ***Айырған алтын****-қоспасы жоқ таза алтын, қоспасынан айырған алтын.*  | **Айырған алтын** секілді, Нұр сәулелі жүздерің. Қарасам бүгін өзгеріп, Солғын тартқан өңдерің.(ХІХ ғ. қаз. поэз.) *Мұнда да адамның игі жақсысының жүзі күннің нұр сәулесіне, қоспасыз айырған алтынға теңеледі.*  |
| ***Мақта*** - мақта ел үшін ең қажетті өнім болғандықтан, елдің ақ алтынына айналған. | ***Ақ алтын.*** Оңтүстіктің **ақ алтыны** жер бетінде желкілдеп қиырдан көз тартады(С.Мәуленов, Жер нәрі)  |
| ***Баланың іштен туғанда айырықша жарқырап көрінетін төбе шашы, ерекше қасиетін көрсететін нышаны.*** | ***Алтын айдар*** *– а)* Патша ашуланып өзі шауып кетті. Келсе**, алтын айдары бар бір бала** ұйықтап жатыр екен (Батырлар жыры) – шын мәнінде ерекше қасиетті жаратылысы бөлек баланың айырықша жарқыраған шашының ерекшелігі алтынмен баланған. Қозы қотыр тазша болып, Қарабайдың жылқысын бағады, бір күні Қодар қалмақтардың тойына кеткенде Баян бастаңғы жасап, қотыр тазшаға домбыра тартқызады. **Алтын айдарын** көріп, танысады, сүйіседі (М.Әуезов, Шығ.). |
| ***Сүйікті,таңдаулы ұл-қыз*** |  Басқыншылар билеп-төстеп **алтын айдар ұлды** кесік құлақ құл қылды, ай десе аузы, күн десе көзі бар қызды шүйке басты күң қылды (Б.Қыдырбекұлы, Алатау). Ақылың, Манат, сенің жұрттан асты, **Қыз едің алтын айдар**, жібек шашты. Қасқитып күрек тісің күлімдетіп, Қылмады-ау құдай душар сіздей жасты. **Мысал сөз алтын айдар жібек деген,** Қыз едің сөз қадірін білед деген. Сөзімді гауһар деген қош алмасаң, Сен де бір тесік тассың мірге өтпеген (М.Байзақов).  **Алтын айдар,** қалам қас, Қадірге жетер замандас (Халық әні).  |
| ***Әдемілік, сылулық үшін қойылған төбе шаш.*** | *б) поэт.* Баян оған: Тимеймін Ноғайлыға арым бар-ды**, алтын айдар, шоқ белбеу жарым бард-ы**- деген соң-ақ Қодардың құмарлығы бірден ожарлыққа, қара күшке дейін келді (М.Әуезов, Шығ) |
| ***Қызыл шұғыла, қызыл арай.*** | **Алтын арай.а)**Ұмытылып **алтын арай** иек артып, Шыңдарды күннің нұры жаңа шарпып, Сәскенің мезгілі еді ендіркеген, Тұманды қойнауларға жұтқан тартып (И.Байзақов,Таңд.шығ.).  Әлгі бір алапат қарлы боран, желді жаңбырынан кейін тыныс алған табиғат – Тарбағатайдың **алтын арайға** шомылған тауы, теріскен орманы, нөсер суына сүңгілесіп тұрған көк шалғын, жаңа түр, жаңа келбетпен шырайланғандай еді. (О.Бөкеев, Мұзтау)  Аралдың тоғайлары **алтын арай** реңге айналып, сарғая берді. Күз болса Ертіс бойында, әсіресе Семейде жел қатаайып, дауылға айнала бастайтын. (М.Әуезов, Шығ.) Таң атуға таялып түрілді түн, Естіледі ұйқыдан оянған үн. Құлан иек таң атып **алтын арай**, Шыға келді жарқ етіп, шашырап күн (М.Мақатаев, Шығ.)  |
| ***Бақытты, қуанышты.*** | ***Ә)*** Повловтың жаңағы әкелген шұғылалы, **алтын арай** жақсылық дабылын, нұрын Абай жүрегімен өзгеше құптады (М.Әуезов, Шығ.) Ұлы орыс халқының достығын біз қазақ совет халқының ата, бала буындары еске алып, ой қозғай бастасақ, сол жаңағы айтқандай жөні бөлек жайларды арғыдан да, бергіден және әсіресе бүгінгі социялистік ұлт болған **алтын арай** дәуірімізден де ұшан-теңіз молынан ұшыратамыз (М.Әуезов, Шығ) |
| ***Дәнді дақыл.*** | ***Алтын астық.*** **Алтын астық** даламыз, Артық өнім аламыз. Ерлік іске булыған Компартия данамыз (Т.Жабаев, Із).Ағылып паравоздар бір тынбай, Тасыған **алтын астық**, көмір, мұнай... Тау-тасты көктеп өткен жаңа жолдар, Жерімнің бейне күре тамырындай (Ж.Молдағалиев, Жесір) **Алтын астықтың** бір масағын да ысырап етпей, орақты тез аяқтау – қазіргі басты міндет, жолдастар, - деді директор (Ә.Қалмырзаев, Ар) |
| ***Жасанды дыбысты (фальш) жою үшін көне домбырашылардың ойлап тапқан амалы.******Әп-әдемі, сүйкімді, ықшам ғана.*** | ***Алтын асық.муз****.* **Алтын асық** деп аталатын қосалқы тиек табалдырық тиектің жанында тұрады да керегінше арлы-берлі жылжытылып отырады. («Жұлдыз»). ***Алтын асықтай.*** Трактормен тіліп жіберіп, іші сыртын екі қатар әктесе, **алтын асықтай** үй болмас па еді («Лен. жас»).  |
| ***Алтыннан, күмістен жасалған көзі жоқ сақина.*** | ***Алтын балдақ. а)қолөнер.*** Екі көзім аханның перне басқан қолына түсіп еді, саусақтарының бірінен **алтын балдақты** көрдім. («Жұлдыз»).  **Алтын балдақ** – қол сәні, Әшекей кесте – тон сәні (Мақал).  |
| ***Қылыштың, пышақтың сағағын бекітіп тұратын алтын сақина, шығыршық.*** | ә)***этн.*** Балдағы **алтын алмаспен** Қобыланды тартты қақ басқа (Қобыланды батыр).  |
| ***Ерте кездегі жоғары дәрежелі ел билеушілердің қолына ұстайтын таяғының алтын тұтқасы.*** | ***б)көне.* Алтын балдақты** таяғың болғанша, аянбай басар аяғың болсын***.***  |
| ***Алтынмен әшекейлеп жасаған, қолға ұстайтын таяқтың өзі.*** | ***в)*** Қолыма асынғаным **алтын балдақ**, Мен келдім желкемерді суға жалдап (Үш ғасыр). |
| ***Қиял ғажайып ертегілерде кездесетін, тілекті орындайтын ғажайып балық.******Аквариумда өсірілетін декоративті балық түрі.*** | ***Алтын балық. а)миф.* Кешкісін құрған ауына бала ертеңіне қараса, бір алтын балық оратылып (Қаз. ертег.).*****ә) зоол.*** Қызылтелпек – бозша мөңкеден селекциялық әдіспен қолдан шығарылған **алтын балықтың** түр өзгерісі (Қ.Қайымов, Су асты.). **Алтын балық** – адамның қолдан сұрыптап шығарған жаңа түрі (Қ.Қайымов, Су асты.).  |
| ***Құрметті, сыйлы, қадірлі адам.*** | ***Алтын бас. поэт.*** Көреді бірін-бірі есен кісі, сөйлейді қамал бұзып шешен кісі. Әр кезде **алтын басың** жерде қалмас, Біреуді өзің сыйлап десең кісі (Айтыс). **Алтын басты** еркекке, борық бас боп ердік біз, Шапса басың алса жан – Ықтиярын бердік біз (Б.Күлеев, Таңд.). |
| ***а) Алтыннан жасалған әйелдердің бас киімі, әшекейі.******ә) Қымбат бағалы баскиім.*** | ***Алтын бергек.*** |
| ***Туып өскен орта, кір жуып, кіндік кескен жер, ел іші. Ағайын, туыс, ел, ана..,*** | ***Алтын бесік. экспер.а)*** Жақының жатқа қия ма: Ақ ордаң **алтын бесігің** – Келіп тұр ұшқан ұяңа (И.Сапарбаев, Ғашық. тілі).  **Алтын бесігіндей** аңсатар мекенін қанша сағынса да, аңшылықты сиреткен әдетіне ептеп-ептеп көндіге бастағандай еді (К.Сегізбай,Белесқан).  Кеше ғана балалығы мен жігіттік жастығының жасыл шөбі сарғаймас **алтын бесігіндей** болса, сол қызықты қан жайлау қазір суық қабір ызғарындай аяздап, қырауытып тұрған тас табытындай (М.Әуезов, Шығ.). |
| ***Аңыз бойынша, қоқан хандарының қадірлі бір бабасы.*** | ә) Қоқан хандарының бабасын ***Алтын бесік*** деуші еді. Себебі жаугершілікте **алтын бесігімен** бір бала қалып кетіп, соның ұрпақтары көп жыл ел сұраса керек (Қазанғап Байболұлы, Шығ.) |
| ***Туған үйі, ержеткен, бойжеткен үйі.*** | ***Алтын босаға***.а) Шыр етіп дүниеге келген, өмірге көз ашқан ***алтын босаға*** адамға қандай қымбат (Ж.Жұмаханов, Қаракөз.)  |
| ***Ақ босаға, отбасы.*** | ә***)*** Шәмшиді шырғалаған қыз-келіншек үлкен үйдің ығында үйме-жүйме боп тұрғанда, желеңдеген жеңгелері күйеуді ертіп, үйдің оң жағын орап, ***алтын босағасын аттатты*** (Ж.Аймауытов, Шығ.) ***Алтын босағаны*** аттаған екен, енді біз тараптан қылап болмасқа керек (Б.Әбдіразақов, Сандалкөк). |
| ***Мол алтынға бағалады, алтынға сатып алды.*** | ***Алтынға тең тартты.*** ***Алтынға тең тартсақ*** та, Бір бала сатып алайық. «Өзімізден туды», - деп, Әшбеге хабар салайық (Қазанғап Байболұлы, Шығ.) |
| ***Дамыған, гүлденген кезең, дәуір.*** | ***Алтын ғасыр.*** поэт. Жүрдім қашан көңілімдегі жырға ермей, Жазып оны жатам ылғи үлгермей. ***Алтын ғасыр*** енді туып келеді, Өлмеймін мен сол ғасырды бір көрмей (Т.Молдағалиев, Шақырады көктем).  Халқымыз, мәдениетіміз өзінің ***алтын ғасырының*** саясында өмір сүруде деп тайсалмай айтқызып отыр ол бізге. Мәдениет саласына зер салсақ, біз жасаған көркем-өнердің балетін, драмасын, киносын көреміз, опералары мен симфониялық музыкасын көріп тыңдаймыз, сахнаның бейнелеу өнерінің тамаша ансамбльдеріне, көрнекті шеберлеріне қол соғамыз(М.Әуезов, Шығ.). |
| ***Астық, егін.******Алтындау***  – зергерлік өнердегі тәсілдің атауы. Алтындаудың бірнеше түрлері бар: алтын жалату, аптау, алтынмен әшекейлеу, алтын ерітіндісіне батырып алу немесе заттың бетін түгелдей алтынмен көмкеру[] | ***Алтын дән.*** поэт. ***Алтын дән*** мұхиты көкорайдан кем поэзия емес (І. Есенберлин, Шығ.). Тойыма кел, достарым,тартынбағын, Пейіліме сай пейілмен жарқылдағын.Алтындарын сапырған алтын дәнін,Алып одақ өсірген аясында. (М.Мақатаев, Жырла.) Мал өріп калхозды ауыл қорасынан, Ағаштың ағылтылар арасынан. Қалың ел қаптай шығып аттанысқан, **Алтын дән** алып жатырдаласынан (С. Мәуленов, Дала) |

**Тұрақты тіркестер құрамына енуі**

Зерттеу жұмысымызда тағы да бір қосымша қарастыратын мәселе ерікті және тұрақты тіркестер құрамына ену мүмкіншіліктерін талдау.

 Тіл арқылы қатынас жасағанда, сөздер дара күйінде емес, бір-бірімен тіркесіп қолданылады. Тіркес екі түрлі болады.
 1. Құрамындағы сөздердің орнын өзгертуге немесе басқа сөздермен алмастыруға бола беретін **еркін тіркес.** Мысалы: үлгілі бала дегеннің орнына үлгілі қыз деуге болады, диктант жазу дегеннің орнына шығарма жазу, хат жазу, мазмұндама жазу десе де болады. Мұндай еркін тіркестер сөз тіркесі деп аталады. Еркін сөз тіркесінің беретін мағынасы сол тіркесті құрайтын сөздердің мағыналарымен байланысты болады.
 2. Мағынасы бір тұтас, құрамын өзгертуге, басқа сөзбен алмастыруға болмайтын, бір сөздің орнына ғана жұмсалатын да тіркестер бар. Мысалы: қой аузынан шөп алмас, ит жанды, таяқ тастам жер, мұзға отырғызып кету, жұмған аузын ашпау, көзді ашып жұмганша т. б. Қой аузынан шөп алмас дегеннің орнына- түйе аузынан шөп алмас, ит жанды дегеннің орнына мысық жанды деп өзгертіп айтуға көнбейді.
 Сондай-ақ мұндай тіркес көркем, бейнелі бір ұғымды білдіреді: қой аузынан шөп алмас — жуас, ит жанды — көнбіс, таяқ тастам — жақын, мұзға отырғызып кету — алдау, жұмған аузын ашпау — үндемеу, көзді ашып-жұмғанша — лезде деген мағыналарды білдіріп, бір сөздің орнына қолданылады. Сондықтан мұндай тіркестерді **тұрақты тіркестер** дейді. Тұрақты тіркестің мағынасы оның құрамындағы сөздердің мағыналарынан тумайды, басқа бір мағынаны білдіреді. Мысалы: қабырғаңмен кеңес — ойлан, бесіктен белі шықпай — ерте, қас пен көздің арасында — шапшаң мағыналарын білдіреді.

**Еркін сөз тіркесі мен тұрақты тіркестер құрамына ену мүмкіншіліктері**

|  |  |
| --- | --- |
| **Еркін тіркес** | **Тұрақты тіркес** |
| **Алтын бесік** – (туып өскен орта, кір жуып, кіндік кескен жер, ел іші) **тал бесік.** **Алтын босаға** –(туған үйі, ержеткен, бойжеткен үйі) **ақ босаға.** **Ақ алтын** – (мақта) **ақ мақта.****Алтын арай** - (күннің нұры) **қызыл арай.** [451]**Алтын иек – әдемі, сұлу иек.** [453]**Алтын күз – сары ала күз.** **Алтын кітап – Құрмет кітабы.** **Алтын қанат – керемет, самғағыш қанат.** **Алтын балық -** қиял ғажайып ертегілерде кездесетін, тілекті орындайтын ғажайып балық. | **Алтынмен аптап, күміспен күптеу-** (алтынмен, күміспен оюлау, өрнектеу, әшекейлеу, қаптау)***а) Алтын-күміс жалатты, сән-салтанатқа бөледі, құлпыртты, жайнатты.*** Ханның жылқышылары **алтынмен апталып, күміспен күптелген** ер-тұрманы жарқыраған екі бірдей ерулі атты жетектеп келеді (Ш. Айтматов) Қамалдан да неше алуан асыл тастармен нақыштап, **алтынмен аптап, күміспен күптеген**, өрнектеген төбелері айналы жеке бөлмелер мен залдар көрдік (Қ. Сатыбалдин, Қараторғай). Ханның үстіндегі **алтынмен аптап, күміспен күптеген** әсем тоны бұрын көздің жауын алып,мың құлпырып тұрады екен дейді (С. Омаров, Өмір.).***ә) Бар жағдайын жасап, күтті, асырап, тәрбиеледі.* Алтынмен аптап, күміспен күптеп тастасаң,** Әйелің шіркіндер іздейді басқа, басқа сән. Көктем де, жаз да оларды жылыта алмайды, Жүрегіңнің жылуын егер қоспасаң (Т. Молдағалиев, Шақырады көктем)**Жылтырағанның, бәрі алтын емес –** кейбір нәрселердің сыртына қарап қызығып жататынымыз бар. Әйтседе ішкі сырын білмей, сыртына қарап қызығудың қажеті жоқ екендігі айтылған.**Алтын қазық** – мықты тірек. **Алтын асықтай** – әдемі, сүйкімді*.* Алтын жаға сөгілді – береке бірліктен айырылды. **Алтынның сынығы** – жақсының көзі. **Құлағыңа алтын сырға** – ұмытпа, есіңде сақта. ***1.Есітпей-ақ қой, мән берме деген мағынада.*** Қыз-келіндердің **құлағына алтын сырға,** ау, ағайын, құйрықсыз өмір болып па еді? (М.Дүзенов,Ақәже)***2.Жадына жаттап, зейініне түйіп алсын деген мағынада.*** Өрлейді қулықпен неше қырға, Құбылса бірде қырғи, бірде тырна. Осындай ауылнайды естімеген, Соттардың **құлағына алтын сырға.** (Д.Еркінбеков)**Алтын тапқандай қуанды** – қатты қуанды, шектен шыға шаттанды. [3.458] |

**Мақал-мәтелдердегі қолданысы:**

Алтын сөзінің дүниетанымдылық табиғатының күрделілігі оның көлемі мен қолдану аясының кең екендігі осы мақал – мәтелдерде де көрініс табады.

 Мақал – мәтелдер - халықтың ой-санасы, дүниеге көзқарасы, ақыл- өнегесі мол көрініс тапқан лексика саласының бір бөлшегі. Мақал-мәтелдер ой дәлдігімен, мазмұн тереңдігімен, түр жағынан ықшамдылығымен ерекшеленеді. Онда өмірдің сан алуан салалы құбылыстарына баға беріліп, ой түйінделіп, халықтың ғасырлар бойғы тәжірибесі негізінде пікір айтылады.

 Мақал менен мәтелдерде халқымыз жақсылық пен жауыздықты, адамдық пен арамдықты, еңбеккерлік пен еріншектікті, жомарттық пен сараңдықты салыстыра сөз етеді, жамандық пен жауыздық қылықтардың барлығын батыл сынап, бүкіл жұртшылыққа адамгершілікке тән мінез, қылықтардың барлығын ұсынады.
 Халық терең ойды аядай қалыпқа сыйғызып, шебер беруге тырысқан. Сөйтіп, «тоқсан ауыз сөздің тобықтай түйінін» жинақтап, қорытып береді. Онда халық тарихы, әлеуметтік тіршілігі, ақыл-өнегесі кең көрініс тапқан.

|  |  |  |
| --- | --- | --- |
| № | **Мақал-мәтелдер** | **Мағынасы** |
| 1. | Көп сөз – көмір, аз сөз – **алтын** | Аз сөзбен түсіндіруге болатын, ойды мылжыңдап көп сөзбен айтып, сөздің берекесін кетірмей, сөзге сараң бол да, ойға терең болу керектігі айтылған. |
| 2. | **Алтын** деген жер сыйы,Алғыс деген ел сыйы. | «**Алтын** - жердегі тіршілік иесінің патшасы» деп ұққан ертедегі адамдар алтынды негізгі тауар айналым құралы ретінде пайдаланған, әрі барлық зат, бұйым, мол байлықтың өлшемі алтын болғандықтан жер сыйы аталып кеткен. |
| 3. | Ат тұяғы – **алтын**,Алысқа алып баратын.Адам тілі – **алтын**,Алысты сұрап табатын. |  Ертедегі адамдар атты көлік ретінде пайдаланғандықтан, ат алтындай құнды болған. Адам тілінің кереметтілігі соншалықты, өзі жетпеген жерге сөзі жететіндігі алтынға баланады. |
| 4. | **Алтынды** еріткенмен жез болмайды,Жібекті жуғанменен жез болмайды. | Қасқырды қанша бақсаң да орманға қарай ұлыйды емес пе? Сондықтан әрбір нәрсенің өзіндік болмысы бар. Оны өзгертуге болмайтындығы айтылған. |
| 5. | **Алтын** ерің атқа тисе, алтынын ал да отқа жақ. | Бұл жерде алтын ерден аттың бағалы,құнды екендігі көрінеді. |
| 6. | Түйе **алтын** артып жүрсе де,Жантақ жеуін қоймайды. | Адам немесе басқа да нәрсенің өзіндік жаратылысы, қасиеті немесе болмысы болады, оны байлық немесе басқа да енгізулер өзгерте алмайтындығы айтылады. |
| 7. | Қонағыңның **алтынын** алма,Алғысын ал. | Дүниеқор болмай, «Алғыс деген – ел сыйы» демекші, алғысқа бөленіп жүру керектігін айтады. |
| 8. | Қайыптан тапқан **алтыннан**,Ақсақал берген бата артық.Қайыры жоқ жақыннан,Жаны жақсы жат артық. | Жинаған байлықтан қария берген бата артық, қолғабыс жасай білмеген ағайыныңнан, жүрегі кең адам әлдеқайда артық. |
| 9. | **Алтынды** еріте білмеген ірітер, теріні илей білмеген шірітер | Белгілі бір істі істеуде қолынан келмей, істей алмай бүлдіріп алушыларға байланысты айтылған. |
| 10. | Жалатқан **алтын** көшер, қара шойын қалар | Сырты жылтырағанның жерде қалмасы айтылады. |
| 11. | **Алтын** көрсе, періште жолдан таяды. | Абай атамыз: «Періштеден садаға кеткір-ай! Періште алтынды не қылсын, өзінің көрсеқызар сұмдығын қостағалы айтқаны», - деген. Ал мұнда ары таза адамның да байлықты көргенде жолдан таяды дегісі келеді. |
| 12. | Ақыл айнымас, **алтын** шірімес. | Ақылдың еш қажетсіз жері болмайды, алтынның шіріп кетпейтіндігі айтылған. |
| 13. | Ел іші **алтын** бесік.  | Өсіп, өнген, татулығы, бірлігі жарасқан берекелі елдің іші алтын бесік деліеген. |
| 14. | Жақсының **алтын** басы еңкейсе, Білімсіздің басы шалқаяды. | Жақсы адам қаншалықты үлкен басын кішірейтсе, ақылсыз, білімсіз адамның тұмсығы көкке көтеріледі.  |

**Қорыта айтқанда**, ана тіліміздің ғасырлар бойы толассыз толығып ұрпағына асыл мұра боп ауысып келе жатқан байлығының бір ұшығы біздің тіл біліміндегі сөздердің жалпылама қолданысы.

 Жалпы алғанда қоғамдық идеология талаптарының соңғы жылғы жаһандану үрдісіндегі ақпарат ағымының мемлекеттік тілдің дамуына, алға қадам басуына тигізіп отырған әсеріне байланысты, тіл біліміндегі сөздердің лексикалық қолданысына, оның ішінде алтын сөзіне зерттеу жұмысын жүргіздік.Қазақ тіл біліміндегі алтын сөзінің лексикалық қолданысын зерттеу нәтижесінде, үйренген сөздерін күнделікті өмірде еркін қолдана біледі дегіміз келеді.

**Ұсыныс**

1. Оқушыларды заман талабына сай оқытып, тәрбиелеу – үлкен міндет, әрі сын. Еліміздің болашағы көркейіп, өркениетті елдер қатарына қосылуы бүгінгі ұрпақ бейнесінен көрінеді. Біздің зерттеген ғылыми жобамыз білім мазмұнына жаңалық енгізудің тиімді жаңа әдістерінің бірі болмақ. Сондықтан мектеп бағдарламасына енгізілсе екен.

2. Бұл жұмысты бұдан әрі тереңінен талдап, зерттеп, зерделеп жеке әр сөздің лексикалық қолданысына арнап кітаптар шығарылса деген ойдамыз.